קרל תאודור, הנסיך הבוחר מבוואריה

קרל תאודור, הנסיך הבוחר מבוואריה (בגרמנית: Karl Theodor, Kurfürst von Bayern und der Pfalz;  11 בדצמבר 1724 - 16 בפברואר 1799), היה הנסיך הבוחר מפפאלץ בין השנים 1742–1799, ולאחר מכן מבוואריה בין השנים 1777–1799.

ביוגרפיה
קרל תאודור נולד ב-11 בדצמבר 1724 בבריסל, ליוהאן כריסטיאן, רוזן פפאלץ-זולצבאך ומארי הנרייט דה לה טור ד'אוברן, בתם של פרנסואה אגון דה לה טור ד'אוברן ומריה אנה מארנברג.

בשנת 1728 מתה אמו, וקרל תאודור מונה למרקיז ברגן אופ זום, ובשנת 1733 מת אביו, וקרל תאודור מונה במקומו לרוזן פפאלץ-זולצבאך. ב-17 בינואר 1742 התחתן קרל תאודור עם אליזבת אוגוסטה, רוזנת פפאלץ-זולצבאך, בתם של יוזף קרל, רוזן פפאלץ-זולצבאך ואליזבת אוגוסטה סופיה, רוזנת פפאלץ-נויבורג, שהייתה נכדתו של קרל השלישי פיליפ, הנסיך הבוחר מפפאלץ, על מנת לחזק את הקשר בין הענפים השונים של בית ויטלסבאך. ב-31 בדצמבר 1742 מת קרל השלישי פיליפ, הנסיך הבוחר מפפאלץ, וקרל תאודור הוכתר במקומו לנסיך הבוחר מפפאלץ.

ב-30 בדצמבר 1777 מת מקסימיליאן השלישי יוזף, הנסיך הבוחר מבוואריה, ובמקומו עלה לשלטון קרל תאודור. ב-8 בינואר 1778 חתם קרל תאודור על הסכם עם יוזף השני, קיסר האימפריה הרומית הקדושה על החלפת בוואריה בארצות השפלה האוסטריות, אולם, מריה אנה סופיה מסקסוניה אלמנתו של מקסימיליאן השלישי יוזף, הנסיך הבוחר מבוואריה ובן דודו קרל השני אוגוסט, דוכס פפאלץ-צווייבריקן התנגדו לכך, בסיוע פרוסיה ורוב המדינות הגרמניות הקטנות, ובעקבות כך פרצה מלחמת הירושה הבווארית. בשנת 1779 נחתם הסכם טשן, שבו קיבלה אוסטריה שטחים מסוימים בבוואריה, אך מלבד זאת לא נעשו שום שינויים טריטוריאליים.

בשנת 1794 מתה אשתו של קרל תאודור ללא ילדים, ובשנת 1795 התחתן עם מריה לאופולדינה, ארכידוכסית אוסטריה-אסטה, בתם של הארכידוכס פרדיננד, דוכס ברייזגאו ומריה באטריצ'ה ד'אסטה, דוכסית מאסה, אולם, גם ממנה לא היו לו ילדים.

בשנת 1794 כבשו הצרפתים את דוכסות יוליך, ובשנת 1795 השתלטו על חלקים מנסיכות הבוחר מפפאלץ. בשנת 1796 התקדמו הצרפתים לעבר בוואריה, ובעקבות כך פנה קרל תאודור לפרנץ השני, קיסר האימפריה הרומית הקדושה בבקשת עזרה.

ב-16 בפברואר 1799 מת קרל תאודור, ובמקומו עלה לשלטון בן דודו מקסימיליאן יוזף, דוכס פפאלץ-צווייבריקן.

 אילן יוחסין 

קישורים חיצוניים




 קרל תאודור, הנסיך הבוחר מבוואריה  בית ויטלסבאך  נולד:11 בדצמבר 1724 מת:16 בפברואר 1799 יוהאן כריסטיאן, רוזן פפאלץ-זולצבאך רוזנות פפאלץ-זולצבאך  1733–1799 מקסימיליאן הרביעי יוזף, הנסיך הבוחר מבוואריה קרל השלישי פיליפ, הנסיך הבוחר מפפאלץ נסיכות הבוחר מפפאלץ  דוכסויות יוליך וברג  רוזנות פפאלץ-נויבורג  1742–1799 מקסימיליאן השלישי יוזף, הנסיך הבוחר מבוואריה נסיכות הבוחר מבוואריה  1777–1799 מארי הנרייט דה לה טור ד'אוברן מרקיזות ברגן אופ זום  1728–1795 צורף לרפובליקה הבטאווית

קטגוריה:נסיכים בוחרים מבוואריה
קטגוריה:בית ויטלסבאך
קטגוריה:אבירי מסדר גיזת הזהב
קטגוריה:ילידי 1724
קטגוריה:גרמנים שנפטרו ב-1799